REZOLUTË

PËR VLERËSIMIN E VEPRIMTARISË SË AUTORITETIT TË KOMUNIKIMEVE ELEKTRONIKE DHE POSTARE PËR VITIN 2020

Kuvendi i Shqipërisë,
Duke njohur AKEP-in si autoritet të pavarur për mbikëqyrjen e tregut të komunikimeve elektronike dhe postare, si dhe për ruajtjen e ekuilibrit ndërmjet interesave të konsumatorëve, shtetit dhe sipërmarrësve në këtë sektor;
Duke pasur parasysh që situata e krijuar nga pandemia, puna online, zhvillimi i mësimit online kanë nxjerrë në pah më shumë se kurrë nevojën jo vetëm për akses në shërbimet e internetit, por edhe qasjen në këto shërbime me shpejtësi më të lartë dhe më të qëndrueshme;
Duke theksuar se, pavarësisht uljes së nivelit të të ardhurave totale gjatë vitit 2020 krahasuar me një vit më parë, operatorët e shërbimeve celulare e kanë rritur ndjeshëm nivelin e investimeve në këto rrjete, duke bërë të mundur një përmirësimin të shërbimeve broadband, si edhe përmirësim të cilësisë së thirrjeve zanore;
Duke pasur parasysh që depërtimi i brezit të gjerë fiks të internetit mbetet i ulët, me gjithë rritjen dyshifrore që ka pasur në vitet e fundit;
Duke theksuar se nxitja e investimeve duhet të ketë në fokus zhvillimin e qëndrueshëm digjital të vendit, rritjen e cilësisë së shërbimit, garantimin e të drejtave të konsumatorëve, si dhe  nxitjen e konkurrencës së ndershme dhe të lirë në treg,
Vlerëson veprimtarinë e Autoritetit të Komunikimeve Elektronike dhe Postare gjatë vitit 2020 në këto drejtime:
- Punën për përballimin me sukses të pandemisë  COVID-19 nga pikëpamja e komunikimeve elektronike, si dhe bashkëpunimin me institucionet e tjera dhe me operatorët për vënien në dispozicion të kapaciteteve të përforcuara, si dhe një numër të madh ofertash për përdoruesit për të pasur akses në shërbimet internet gjate pandemisë.
- Punën e bërë për përfundimin e analizës së tregut me shumicë të akses origjinimit në rrjetet celulare, si dhe vendimmarrjen e AKEP-it duke mbajtur parasysh rekomandimet e Autoritetit të Konkurrencës.
- Vendimmarrjen lidhur me analizën e tregut me shumicë të terminimit të thirrjeve kombëtare në rrjetet celulare, duke lënë në fuqi masat rregullatore të përcaktuara në vendimet e mëparshme të Këshillit Drejtues të AKEP-it.
- Punën e bërë në kuadër të mbrojtjes së konsumatorit lidhur me problemin e tarifimit të konsumatorit për tërheqjen e pakove postare duke bërë të mundur që nga data 1 janar 2021 Posta Shqiptare të mos aplikojë për individët tarifën e dorëzimit të objekteve postare, pakot e vogla apo kolipostat që vijnë nga jashtë vendit.
- Masat administrative të marra ndaj ofruesit të shërbimit universal postar “Posta Shqiptare” sh.a. për mosdorëzimin e pakove në adresën e individit, të cilat kanë dhënë rezultat në përmirësimin e këtij problemi.  
- Vendimmarrjen për analizën e tregut të shërbimeve postare, duke përcaktuar shoqërinë “Posta Shqiptare” sh.a., si ofruesi i vetëm që plotëson kushtet ligjore për të ofruar shërbimin universal postar në Republikën e Shqipërisë.
- Ekspertizën ligjore dhe teknike dhënë nga AKEP-i në miratimin e dy akteve nënligjore shumë të rëndësishme, që lidhen me Planin Kombëtar për Zhvillimin e Qëndrueshëm Broadband dhe Politikën Spektrale.
- Punën e bërë për hapjen e procedurës së këshillimit publik të dokumentit “Rregullore për mbrojtjen e konsumatorëve dhe përdoruesve të shërbimeve të komunikimeve elektronike publike”, e cila përfshin edhe një kapitull të veçantë për personat me të ardhura të ulëta dhe personat me aftësi ndryshe.
Kuvendi i Shqipërisë kërkon që Autoriteti i Komunikimeve Elektronike dhe Postare për vitin 2021  të angazhohet në këto drejtime:
1. Në kuadër të mbrojtjes së konsumatorit, pas inspektimit të kryer për subjektin “Posta Shqiptare” sh.a., të vijojë me monitorimin e rekomandimeve të lëna për heqjen e plotë të tarifës së dorëzimit të objekteve postare (pakot e vogla ose kolipostat që vijnë nga jashtë vendit për individët), si dhe përmbushjen e detyrimeve për dorëzimin e pakove në adresën e individit nga Posta Shqiptare sh.a., si një kërkesë ligjore dhe e drejtë e konsumatorit.
2. Pas inspektimit të kryer nga AKEP-i për tre sipërmarrësit e rrjeteve celulare, të vijojë monitorimin për përmbushjen e rekomandimeve të dhëna dhe korrigjimin e shkeljeve të konstatuara nga këta sipërmarrës në funksion të zbatimit të rregullores të portabilitetit të numrit, duke bërë të mundur që pajtimtarët të ushtrojnë të drejtën e tyre të portimit të numrit celular sipas afateve dhe procedurave të përcaktuara në aktet rregullatore.
3. Të bashkëpunojë me Autoritetin e Konkurrencës për të shmangur praktikat tregtare çorientuese dhe agresive, si dhe ofertat nën kosto të operatorëve që çojnë në deformim të tregut. 
4. Pas miratimit të Rregullores për Mbrojtjen e Konsumatorëve dhe Përdoruesve të Shërbimeve të Komunikimeve Elektronike Publike, të punojë për zbatimin e kësaj rregulloreje nga operatorët e shërbimeve të komunikimeve elektronike, veçanërisht sa u takon shërbimeve të reja për përdoruesit me aftësi ndryshe, siç është shërbimi Text Relay (shërbim i konvertimit të tekstit), i cili i lejon personat që kanë vështirësi në dëgjim dhe/ose në të folur për të kryer/marrë thirrje telefonike, ose opsioneve të propozuara që u vijnë në ndihmë pajtimtarëve me të ardhura të ulëta, siç është zgjatja e afatit të vlefshmërisë së rimbushjeve në 12+3 muaj dhe të drejtën e pajtimtarit për kompensim për shumat e papërdorura. 
5. Të kryejë një vlerësim afatgjatë të parametrave, kapaciteteve dhe strategjive për implementimin e rrjeteve dhe teknologjive të brezit të ri (5G) brenda vitit 2021.
6. Të luajë një rol proaktiv, nga njëra anë, në terma afatshkurtër, për të bërë të mundur marrjen e masave për sistemim të kabllove ekzistuese në bashkëpunim me të gjithë aktorët dhe, nga ana tjetër, në terma afatgjatë, për propozimin e ndryshimeve ligjore/nënligjore për zgjidhjen e këtij problemi.
7. Të bashkëpunojë me operatorët celularë dhe të koordinojë punën për rritjen e mbulimit dhe të cilësisë së shërbimeve në brezat e frekuencave GSM, UMTS dhe LTE në qytetet kryesore të Shqipërisë, rrugët kryesore kombëtare, zonat urbane dhe rurale dhe veçanërisht në pikat turistike, ku konstatohen probleme mbulimi me shërbim. 
[bookmark: _GoBack]8. Të bëjë të gjitha përpjekjet për dhënien në përdorim të lotit të mbetur të brezit të frekuencave 800 MHz brenda këtij viti, si dhe të luajë një rol proaktiv, duke bashkëpunuar me të gjithë aktorët në procesin e lirimit të brezit 700 MHz (brezi DD2).
9. Të bashkëpunojë me MIE-në për harmonizimin e legjislacionit të fushës së komunikimeve elektronike në përputhje me Kodin e ri Evropian të Komunikimeve Elektronike, kërkesë e cila theksohet edhe në progresraportin e KE-së. 
10.	Në kuadër të  Planit Kombëtar për Zhvillimin e Qëndrueshëm të Infrastrukturës Digjitale Broadband 2020–2025 të punojë për përmbushjen e detyrave që kanë lidhje drejtpërdrejt me AKEP-in, siç janë: përmirësimi i Atlasit Broadband, përmirësimi i bashkëpërdorimit të infrastrukturës ekzistuese.
11. Në kuadër të  planit të veprimit për politikën spektrale, të krijojë së bashku me AMA-n një inventar të unifikuar, të përbashkët për spektrin radio të përdorur për qëllime komerciale dhe publike, si dhe të hartojnë së bashku me MIE-në dhe AMA-n një metodologji dhe të kryejnë një analizë për tendencat teknologjike bazuar në praktikën e Bashkimit Evropian të nevojave të ardhshme dhe të kërkesës për spektër radio në sektorët përkatës. 
12. Të rrisë përpjekjet për nënshkrimin e një marrëveshje bashkëpunimi me AMA-n, e cila do t’i japë një dimension të ri bashkëpunimit në fusha të përbashkëta, që kanë lidhje me punën e dy autoriteteve, veçanërisht në kuadër të programit për politikën spektrale dhe planit të veprimit, miratuar nga qeveria, por edhe në drejtim të parandalimit të piraterisë audiovizive online. 
13. Të zbatojë platformën e aksesuesshme online të matjes së cilësisë së shërbimit në të gjithë territorin e Republikës së Shqipërisë nga përdoruesit, si dhe për të gjithë sipërmarrësit e komunikimeve elektronike që operojnë në të. 
14. Të dakordësojë dhe të miratojë marrëveshje ndërkufitare për parandalimin e interferencave në përdorimin e frekuencave. 
15. Të miratojë brenda këtij viti modelin e kostos që duhet të zbatohet në tregjet e komunikimeve elektronike në rregullim nga AKEP-i. 
16. Të vijojë zbatimin e marrëveshjes Rajonale të Roamingut për të bërë të mundur “Roaming like at home” nga data 1 korrik 2021 në vendet e Ballkanit Perëndimor.

KRYETAR
Gramoz Ruçi

Miratuar në datën 1.7.2021.

